Issiqxona xoʻjaliklari faoliyatini samarali tashkil etish boʻyicha qoʻshimcha chora-tadbirlar toʻgʻrisida
(resolution, 2023-11-11)

Mamlakatda oziq-ovqat xavfsizligini taʼminlash, issiqxona xoʻjaliklarini moliyaviy sogʻlomlashtirish, eksportbop va raqobatbardosh qishloq xoʻjaligi mahsulotlarini uzluksiz yetishtirish hamda qishloq joylarida aholi bandligini taʼminlash va daromad olishga yanada qulay sharoit yaratish maqsadida Vazirlar Mahkamasi qaror qiladi: 1. Oʻzbekiston Respublikasi Bosh vazirining oʻrinbosari Sh.M. Gʻaniyev va Hisob palatasi raisi oʻrinbosari S.S. Saidkarimov boshchiligida “Buxoro agro” erkin iqtisodiy zonasidagi muammoli issiqxona xoʻjaliklari faoliyatini oʻrganish boʻyicha respublika ishchi guruhi tashkil etilsin va uning tarkibi ilovaga muvofiq tasdiqlansin. Respublika ishchi guruhi ikki hafta muddatda “Buxoro agro” erkin iqtisodiy zonasidagi issiqxona xoʻjaliklari moddiy-texnika bazasini, iqtisodiy ahvolini va infratuzilma bilan taʼminlanganlik darajasini oʻrganib chiqsin. 2. Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Qishloq xoʻjaligi vazirligi, Markaziy bank hamda tijorat banklarining “Buxoro agro” erkin iqtisodiy zonasidagi issiqxona xoʻjaliklariga: davlat dasturlari doirasida hamda davlat qarzi evaziga jalb qilinadigan resurslar hisobidan ajratiladigan kreditlar muddatini 7 yildan 10 yilgacha qilib belgilash hamda mazkur issiqxona xoʻjaliklariga ilgari ajratilgan kredit muddatlarini tegishli ravishda 3 yilgacha uzaytirish; tabiiy gaz uchun mavjud qarzdorlikni 6 oyga uzaytirish va 2022-yil 1-iyuldan boshlab teng ulushlarda yil oxirigacha qaytarish; tabiiy gaz uchun toʻlovni oʻz vaqtida amalga oshirmaganlik uchun penya miqdorini 0,4 foizidan 0,1 foizga tushirish, shuningdek 2021-yil 31-dekabr holatiga hisoblangan penya summasini hisobdan chiqarish; tabiiy gaz uchun oshirilgan stavkada (shartnomaviy hajmdan oshgan qism uchun 1,4 koeffitsiyent) toʻlov qoʻllash tartibini bekor qilish toʻgʻrisidagi takliflariga rozilik berilsin. Bunda mazkur imtiyozlar Respublika ishchi guruhining oʻrganish natijalariga koʻra shakllantirilgan roʻyxat asosida taqdim etiladi. 3. Oʻzbekiston Respublikasi Qishloq xoʻjaligi vazirligi huzuridagi Bogʻdorchilik va issiqxona xoʻjaligini rivojlantirish agentligi: respublikadagi mavjud tajribali va malakali agronom, entomolog, laboratoriya mutaxassislarini “Buxoro agro” erkin iqtisodiy zonasidagi issiqxona xoʻjaliklariga biriktirish; xorijiy agronomlarni jalb qilgan holda davlat dasturlari doirasida kredit ajratilgan respublikadagi issiqxona xoʻjaliklari faoliyatini auditdan oʻtkazish; Oʻzbekiston Respublikasi Prezidentining “Meva-sabzavotchilik sohasini davlat tomonidan qoʻllab-quvvatlash, tarmoqda klaster va kooperatsiya tizimini yanada rivojlantirish chora-tadbirlari toʻgʻrisida” 2021-yil 15-dekabrdagi PQ-52-son qarorida belgilangan mablagʻlar hisobidan “Buxoro agro” erkin iqtisodiy zonasidagi issiqxona xoʻjaliklariga ekinlarni yetishtirish uchun hosil qiymatining 50 foizigacha yillik 14 foiz (shundan 2 foizi bank marjasi) stavkada 6 oylik imtiyozli davr bilan 12 oy muddatga kreditlar ajratish choralarini koʻrsin. 4. Oʻzbekiston Respublikasi Oʻsimliklar karantini va himoyasi agentligi ikki hafta muddatda Oʻzbekiston Respublikasi Qishloq xoʻjaligi vazirligi huzuridagi Bogʻdorchilik va issiqxona xoʻjaligini rivojlantirish agentligi hamda masalaga aloqador boshqa vazirlik va idoralar bilan birgalikda respublika hududlarida faoliyat koʻrsatayotgan issiqxonalarda yetishtirilgan qishloq xoʻjaligi mahsulotlarini eksportga yoʻnaltirishda vujudga keladigan muammolarni bartaraf etishga qaratilgan chora-tadbirlar rejasini ishlab chiqsin va ijrosini taʼminlasin. 5. Respublika ishchi guruhi Qoraqalpogʻiston Respublikasi Vazirlar Kengashi, viloyatlar hokimliklari, xizmat koʻrsatuvchi tijorat banklari bilan birgalikda “Buxoro agro” erkin iqtisodiy zonasidagi samarasiz issiqxona xoʻjaliklarini aniqlab, ularning mulkdorlari bilan kelishgan holda mazkur issiqxona xoʻjaliklarini yangi tashabbuskorlarga oʻtkazib berilishini (oldi-sotdi, kredit boʻyicha bank oldidagi majburiyatlarni oʻtkazish yoki boshqa kelishilgan shartlarda) tashkil etsin. Respublika ishchi guruhi, Qoraqalpogʻiston Respublikasi Vazirlar Kengashi raisi, viloyat hokimlari samarasiz issiqxona xoʻjaliklarini sotishda iqtisodiy jihatdan barqaror faoliyat yuritayotgan, zaruriy infratuzilma obyektlari, shuningdek, mol-mulk va boshqa vositalarga ega boʻlgan salohiyatli tashabbuskorlarni tanlanishiga shaxsan javobgar hisoblanadi. 6. Respublika ishchi guruhi, Oʻzbekiston Respublikasi Qishloq xoʻjaligi vazirligi huzuridagi Bogʻdorchilik va issiqxona xoʻjaligini rivojlantirish agentligi bir oy muddatda issiqxona xoʻjaliklari moliyaviy ahvolini sogʻlomlashtirish va rivojlantirish boʻyicha tegishli qaror loyihasini Vazirlar Mahkamasiga kiritsin. 7. Oʻzbekiston Respublikasi Qishloq xoʻjaligi vazirligi manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar kiritish toʻgʻrisida Vazirlar Mahkamasiga taklif kiritsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev va qishloq xoʻjaligi vaziri J.A. Xodjayev zimmasiga yuklansin. 1. Sh.M. Gʻaniyev — Oʻzbekiston Respublikasi Bosh vazirining oʻrinbosari, ishchi guruhi rahbari 2. S.S. Saidkarimov — Oʻzbekiston Respublikasi Hisob palatasi raisining oʻrinbosari, ishchi guruhi rahbari oʻrinbosari (kelishuvga koʻra) 3. X.M. Karimov — Bogʻdorchilik va issiqxona xoʻjaligini rivojlantirish agentligi direktori, ishchi guruhi rahbari oʻrinbosari 4. A.A. Kamalov — Oʻzbekiston Respublikasi Markaziy banki raisining oʻrinbosari 5. A.D. Asamov — Oʻzbekiston Respublikasi Qishloq xoʻjaligi vazirining oʻrinbosari 6. Sh.X. Xodjayev — Oʻzbekiston Respublikasi Energetika vazirining oʻrinbosari 7. J.I. Abdiyev — Davlat soliq qoʻmitasi raisi oʻrinbosari 8. B.B. Eshmuratov — “Hududgaztaʼminot” AJ raisi 9. B.E. Murodov — Oʻsimliklar karantini va himoyasi agentligi direktori oʻrinbosari 10. A.I. Nazarov — Buxoro viloyati hokimining qishloq va suv xoʻjaligi masalalari boʻyicha oʻrinbosari 11. J.U. Eshniyozov — Oʻzbekiston Respublikasi Vazirlar Mahkamasi bosh mutaxassisi — ishchi guruh kotibi